b'\n_START_ARTICLE_\nGule \xc3\xa6rter (ret)\n_START_PARAGRAPH_\nGule \xc3\xa6rter er en klassisk dansk ret, der traditionelt spises om vinteren. Retten h\xc3\xb8rer til kategorien s\xc3\xb8bemad, som spises med ske og tilberedes i en gryde._NEWLINE_Gule \xc3\xa6rter best\xc3\xa5r af modnede t\xc3\xb8rrede \xc3\xa6rter, som koges m\xc3\xb8re sammen med en klar suppe kogt p\xc3\xa5 k\xc3\xb8d og suppegr\xc3\xb8ntsager. Det f\xc3\xa6rdige resultat er en tyk gullig suppe, der spises med suppek\xc3\xb8det og gr\xc3\xb8ntsagerne som tilbeh\xc3\xb8r._NEWLINE_Der findes mange forskellige varianter af retten, der ofte varierer fra egn til egn. I Nordjylland er det s\xc3\xa5ledes almindeligt at tilberede gule \xc3\xa6rter p\xc3\xa5 basis af griset\xc3\xa6er, mens en sj\xc3\xa6llandsk variant af retten typisk best\xc3\xa5r af kogefl\xc3\xa6sk og svineskank.\n_START_SECTION_\nHistorie\n_START_PARAGRAPH_\nI Danmark har man spist gule \xc3\xa6rter \xe2\x80\x93 eller en afart af retten \xe2\x80\x93 igennem flere tusinde \xc3\xa5r. Faktisk er \xc3\xa6rter sammen med k\xc3\xa5l den \xc3\xa6ldste gr\xc3\xb8ntsag, der har eksisteret i Danmark._NEWLINE_If\xc3\xb8lge historiker Else-Marie Boyhus, der har skrevet flere b\xc3\xb8ger om dansk madhistorie, har t\xc3\xb8rrede \xc3\xa6rter v\xc3\xa6ret kendt i Danmark siden bronzealderen._NEWLINE_Dengang gjaldt det nemlig om at skaffe forr\xc3\xa5d til de lange vintre, og hertil var de t\xc3\xb8rrede \xc3\xa6rter ideelle._NEWLINE_De t\xc3\xb8rrede \xc3\xa6rter kunne holde vinteren over, og dertil kom, at de kogte \xc3\xa6rter hjalp til at g\xc3\xb8re det saltede k\xc3\xb8d fra forr\xc3\xa5dskammeret mere spiseligt ved at neutralisere noget af den salte smag._NEWLINE_S\xc3\xa5ledes var \xc3\xa6rter en af det vigtigste afgr\xc3\xb8der helt frem til midten af 1800-tallet, hvor man producerede s\xc3\xa5 mange \xc3\xa6rter, at man kunne eksportere af dem._NEWLINE_Grundet struktur\xc3\xa6ndringer i landbruget veg produktionen sidenhen til fordel for andre afgr\xc3\xb8der, dog var \xc3\xa6rter fortsat en vigtig del af det danske k\xc3\xb8kken langt ind i det 20. \xc3\xa5rhundrede.\n_START_SECTION_\nGule \xc3\xa6rter i kogeb\xc3\xb8ger\n_START_PARAGRAPH_\nT\xc3\xb8rrede \xc3\xa6rter har v\xc3\xa6ret en vigtig del af almindelige danskeres kost frem til vor tid. Retten gule \xc3\xa6rter kan dateres til 1766, hvor man f\xc3\xb8rste gang st\xc3\xb8der p\xc3\xa5 en opskrift, der minder om dem, vi kender i dag._NEWLINE_Kogebogsforfatter Marcus Looft skrev i bogen Den kongelige danske og i Henseende til alle Slags M\xc3\xa5der fuldst\xc3\xa6ndige Koge-, Bage- og Syltebog en ret med m\xc3\xb8rkogte \xc3\xa6rter, som stryges igennem et d\xc3\xb8rslag, hvorefter det koges sammen med sm\xc3\xb8r, salt og fl\xc3\xa6sk._NEWLINE_En ret der nok minder mere om vores \xe2\x80\x98Br\xc3\xa6ndende k\xc3\xa6rlighed\xe2\x80\x99, men som dengang blev lavet med gule \xc3\xa6rter frem for kartofler._NEWLINE_Omkring 1800 begyndte danske kogeb\xc3\xb8ger at have opskrifter p\xc3\xa5 gennemstr\xc3\xb8get eller afsiet \xc3\xa6rtesuppe. Det er den ret, der kommer t\xc3\xa6ttest p\xc3\xa5 det, vi i dag kalder gule \xc3\xa6rter._NEWLINE_I Fru Constantins kogebog fra 1902 st\xc3\xa5r en opskrift, hvori t\xc3\xb8rrede \xc3\xa6rter skal st\xc3\xa5 i bl\xc3\xb8d natten over og dern\xc3\xa6st koge 3-4 timer ved svag varme. De kogte \xc3\xa6rter skulle s\xc3\xa5 koges sammen med suppe kogt p\xc3\xa5 suppevisk og gr\xc3\xb8ntsager.._NEWLINE_Siden er det blevet mere almindeligt at bruge suppe kogt p\xc3\xa5 k\xc3\xb8d, men ellers tilberedes retten stort set p\xc3\xa5 samme m\xc3\xa5de i dag.\n_START_SECTION_\nGule \xc3\xa6rter i dag\n_START_PARAGRAPH_\nFra slutningen af 00\xe2\x80\x99erne til i dag har madlavning med traditionelle nordiske r\xc3\xa5varer f\xc3\xa5et en ren\xc3\xa6ssance i dansk gastronomi. Det g\xc3\xa6lder ogs\xc3\xa5 gule \xc3\xa6rter. Fra at have v\xc3\xa6ret en ret, der typisk er blevet forbundet med gammeldags kromad, har gule \xc3\xa6rter f\xc3\xa5et plads p\xc3\xa5 menukortet hos flere k\xc3\xb8benhavnske gourmetrestauranter._NEWLINE_Blandt andet har Thomas Herman, k\xc3\xb8kkenchef p\xc3\xa5 den forhenv\xc3\xa6rende restaurant Nimb, udviklet flere menuer, hvor gule \xc3\xa6rter er en del af konceptet._NEWLINE_I 2011 vandt kokken Jonas Christensen fra restauranten 1. th. madkonkurrencen \xc3\x85rets Gericke i kategorien hovedretter med retten \'Spr\xc3\xa6ngt kalvebryst med gule \xc3\xa6rter og guler\xc3\xb8dder\'.  _NEWLINE_Gourmetkokken Rasmus Kj\xc3\xa6r, der fik titlen "\xc3\xa5rets kok" i 2002 og blandt andet har drevet Restaurant Extra p\xc3\xa5 Str\xc3\xb8get i K\xc3\xb8benhavn, har ligeledes en fork\xc3\xa6rlighed for retten. i 2011 udviklede han en r\xc3\xa6kke nye varianter over den klassiske ret p\xc3\xa5 vegne af M\xc3\xb8llerens Gule \xc3\x86rter._NEWLINE_De t\xc3\xb8rrede gule \xc3\xa6rter \xe2\x80\x93 eller fl\xc3\xa6k\xc3\xa6rter \xe2\x80\x93 har desuden fundet anvendelse som hovedingrediens i s\xc3\xa5kaldt \xe2\x80\x98nordisk hummus\xe2\x80\x99.\n_START_SECTION_\nGranulat og f\xc3\xa6rdigretter\n_START_PARAGRAPH_\nHistorisk set har tilberedning af gule \xc3\xa6rter v\xc3\xa6ret en langsommelig proces. \xc3\x86rterne skulle f\xc3\xb8rst udbl\xc3\xb8des natten over og dern\xc3\xa6st koges i adskillige timer. I l\xc3\xb8bet af 1800-tallet blev det dog muligt at k\xc3\xb8be \xc3\xa6rter, der allerede var afskallede, hvilket lettede tilberedningen betydeligt. Senere blev det endvidere muligt at k\xc3\xb8be fl\xc3\xa6kkede \xc3\xa6rter \xe2\x80\x93 eller fl\xc3\xa6k\xc3\xa6rter \xe2\x80\x93 der yderligere reducerede tilberedningstiden. I dag s\xc3\xa6lges gule \xc3\xa6rter desuden som f\xc3\xa6rdigretter og som granulat med kort kogetid. \xc3\x89t af de \xc3\xa6ldste produkter p\xc3\xa5 det danske marked er M\xc3\xb8llerens Gule \xc3\x86rter.\n_START_SECTION_\nProdukter med kort kogetid\n_START_PARAGRAPH_\nI 1923 begyndte Svendborg Boghvede- & Havrem\xc3\xb8lle at s\xc3\xa6lge afskallede og fl\xc3\xa6kkede \xc3\xa6rter. Produktet kom senere til at hedde Foska Fl\xc3\xa6k\xc3\xa6rter og findes stadig i handlen den dag i dag under navnet M\xc3\xb8llerens Gule Fl\xc3\xa6k\xc3\xa6rter._NEWLINE_I 1961 lancerede den svendborgensiske \xc3\xa6rte- og kornproducent, der p\xc3\xa5 det tidspunkt var ejet af den amerikanske morgenmadsgigant Kellogg\xe2\x80\x99s, produktet M\xc3\xb8llerens Gule \xc3\x86rter. Det var \xe2\x80\x93 og er stadig den dag i dag \xe2\x80\x93 et granulatprodukt, med en kogetid p\xc3\xa5 blot fem minutter._NEWLINE_Det \xc3\xa5r, der blev solgt flest gule \xc3\xa6rter fra Svendborg Boghvede- og Havrem\xc3\xb8lle, var i 1947. 900 ton gule \xc3\xa6rter blev der solgt til efterkrigstidens husholdninger. Omregnet til portioner, svarer det til, at der i 1947 blev spist 18 millioner portioner gule \xc3\xa6rter i Danmark.\n_START_SECTION_\nTilbeh\xc3\xb8r\n_START_PARAGRAPH_\nGule \xc3\xa6rter serveres med medisterp\xc3\xb8lse og r\xc3\xb8get fl\xc3\xa6sk og kogefl\xc3\xa6sk. Is\xc3\xa6r i S\xc3\xb8nderjylland serveres de ogs\xc3\xa5 med k\xc3\xa5lp\xc3\xb8lse og hamburgerryg. I S\xc3\xb8nderjylland og Nordtyskland spiser man gr\xc3\xb8nlangk\xc3\xa5l med samme k\xc3\xb8dtilbeh\xc3\xb8r foruden brasekartofler, og i Tyskland kendes gule \xc3\xa6rter slet ikke (tysk \xc3\xa6rtesuppe er tynd og gr\xc3\xb8nlig), men man g\xc3\xa5r til Gr\xc3\xbcnkohlessen med p\xc3\xb8lser, fl\xc3\xa6sk og hamburgerryg.'